L'Ajuntament i Llíria Llevant UD homenatgen l'esportista paralímpic Vicente Aguilar
27 de desembre de 2021

L'Ajuntament de Llíria, el club esportiu Llíria Llevant UD i l'Associació d'Exfutbolistes del Llevant UD van realitzar, en el matí d'ahir, un homenatge a l'esportista paralímpic Vicente Aguilar. El reconeixement al futbolista edetà es va celebrar en El Canó, on posteriorment es va disputar també un torneig triangular entre el Llíria UD i els equips veterans del mateix Llíria UD i del Llevant UD.

L'acte va comptar amb la presència de l'alcalde de Llíria, Joanma Miguel, i del regidor d'Esports, Paco Gorrea, que van fer l'anunci de la decisió adoptada, per part de tots els grups polítics de la corporació municipal, de proposar a Vicente Aguilar per a la concessió de la Medalla de la Ciutat en la convocatòria de distincions consistorials del pròxim any.

Aguilar posseeix una extensa i llorejada trajectòria, on destaca, especialment, la medalla de bronze obtinguda amb la selecció espanyola de futbol en els Jocs Paralímpics d'Atenes 2004. A més, l'esportista edetà compta amb dues medalles de plata en els campionats del Món de Rio de Janeiro (2002) i Anglaterra (2010), així com sis campionats d'Europa (1997, 2001, 2003, 2007, 2013 i 2019).

El primer edil, Joanma Miguel, ha afirmat que “l'exemple de Vicente Aguilar és la ferma representació de valors que totes les persones hem de tindre sempre presents, com la perseverança, l'esforç i la voluntat per eixir cap avant”.

Per part seua, Paco Gorrea ha explicat que “malgrat residir a Madrid, Vicente Aguilar sempre ha presumit amb orgull del seu origen edetà, i és per això que hui no solament distingim la seua excelsa carrera esportiva, sinó el seu compromís amb el nostre municipi”.